Lainsäädäntöneuvos Ilkka Turunen	27.10.2005	SM-2005-2694

Oikeusministeriö

Lausuntopyyntönne 21.9.2005, OM 1/41/2004

lausunto

Viitekohdan kirjeellänne olette pyytäneet sisäasiainministeriön lausuntoa mietinnöstä, joka koskee Haagin lastensuojelusopimuksen voimaan-saattamisen edellyttämiä lainsäädäntötoimenpiteitä. Sisäasiainministeriö esittää lausuntonaan seuraavaa.

Lakiehdotukseen sisältyvistä säädöksistä sisäasiainministeriön hallinnonalaa koskee ensisijaisesti säädettäväksi ehdotettu laki Haagin lastensuojelu-sopimuksen lainsäädännön alaan kuuluvien määräysten voimaansaattamisesta ja sopimuksen soveltamisesta. Lakiehdotuksen 12 § mukaan maistraatin tulisi tietyissä tilanteissa huoltajan tai edunvalvojan pyynnöstä antaa todistus huoltajan tai edunvalvojan asemasta ja valtuuksista. Todistuksen avulla on tarkoitus helpottaa huoltajan tai edunvalvojan oikeuksien käyttämistä kansainvälisissä tilanteissa.

Lakiehdotuksen 12 §:n 2 momentin mukaan maistraatti ei saa antaa todistusta, jos todistuksen antamiseksi tarvittavat tiedot eivät käy ilmi suoraan laista tai väestötietojärjestelmästä eikä todistusta pyytävä esitä niistä luotettavaa selvitystä. Sisäasiainministeriö ehdottaa harkittavaksi tulisiko väestötietojärjestelmän lisäksi mahdollisena tietolähteenä säännöksessä mainita myös holhoustoimesta annetussa laissa (442/1999) tarkoitettu holhousasioiden rekisteri, koska kyseinen rekisteri sisältää varsin yksityiskohtaista edunvalvojan asemaa ja valtuuksia koskevaa tietoa. Lisäksi sisäasiainministeriö kiinnittää huomiota siihen, että säännöksen viimeinen lause on sanamuodoltaan epäselvä ja tulkinnanvarainen. Säännöksestä ei ilmene riittävä yksiselitteisesti mistä seikoista todistusta pyytävän on esitettävä luotettava selvitys saadakseen todistuksen. Koska säännös koskee paitsi yksityisen henkilön etu ja oikeutta myös viranomaisen toimivallan laajuutta, katsoo sisäasiainministeriö, että säännöksen sanamuotoa olisi tarpeen selkiyttää.

Sisäasiainministeriössä on vireillä rekisterihallinnon kehittämistä ja sen toimintojen tehostamista koskevia toimenpiteitä, joilla pyritään mahdollistamaan eräiden maistraateille kuuluvien tehtävien hoitaminen vain tiettyjen näihin tehtäviin erikoistuneiden maistraattien toimesta. Tällaisiksi erikoistumistehtäviksi soveltuvat erityisesti satunnaisesti toistuvat ja kokonaismäärältään vähäiset summaariset hallintotehtävät. Nyt käsiteltävänä olevan lakiehdotuksen 12 §:ssä tarkoitetun todistuksen antaminen täyttää edellä mainitut erikoistumistehtävän kriteerit. Tämän johdosta sisäasiainministeriö esittää harkittavaksi, että asian jatkovalmistelussa selvitettäisiin todistuksen antamista koskevien tehtävien keskittäminen tiettyjen tähän työhön erikoistuneiden maistraattien hoidettavaksi.

Muilta osin sisäasiainministeriölle ei ole lausuttavaa mietinnön johdosta.

Kansliapäällikkö	Ritva Viljanen

Lainsäädäntöneuvos	Ilkka Turunen

	

TIEDOKSI	Ylijohtaja Silja Hiironniemi
Hallitusneuvos Tarja Hyvönen
	SM:n kuntaosasto